《寿鲵渊张相国》
明代·张煌言

扶桑之国蓬莱乡，日月所胎生气长；遥与九峰三泖接，神仙窟宅天地房。

乃有格人降箕宿，兵甲胸罗肠篆籀；凫舄先从阙下飞，廌冠独向殿中骤。

天佑肤公为洗兵，朱旗玄钺仗南征；日毂朝扶辰极正，星鋋夜扫彗躔平。

乾坤有待铜马帝，制阃旌旄横海济；蚩尤欲殄梦吹尘，胥靡爰登歌作砺。

丹心洞达八荒开，黄发温恭万厦恢；谢棋墅上时时赌，狄李蹊边处处栽。

先生花甲今复始，考拟中书二十四；鼎内和羹手自调，焉用金盐与玉豉！

况对仙山咫尺间，徐市曾寻大药还；避莽子真丹井在，安期醉墨桃花斑。

卓哉先生能寿国，鳌柱孤撑挽百六；虞渊倒景浴咸池，上台含曜融寒谷。

君不见吾家三戟世风流，杖履从容燕子楼；自是纶扉同啖蔗，何须海屋复添筹！

又不见汉兴正赖子房策，封留高蹈求黄石；世间更无却老方，不朽功名绵史册。

宗风千载先生存，转轴旋枢裕后昆；婆娑弥觉朱颜驻，园绮衣冠安定论！

作者简介：张煌言（1620—1664年），字玄著，号苍水，鄞县（今浙江宁波）人，汉族，南明儒将、诗人，著名抗清英雄。崇祯时举人，官至南明兵部尚书。后被俘，遭杀害，就义前，赋《绝命诗》一首。谥号忠烈。其诗文多是在战斗生涯里写成，质朴悲壮，表现出作家忧国忧民的爱国热情，有《张苍水集》行世。张煌言与岳飞、于谦并称“西湖三杰”。清国史馆为其立传。1776年（乾隆四十一年）追谥忠烈，入祀忠义祠，收入《钦定胜朝殉节诸臣录》。